**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Κατωτάτου Ορίου Μισθών (Τροποποιητικός) Νόμος του 2023»**

**Παρόντες:**

 Αντρέας Καυκαλιάς, πρόεδρος Χρίστος Σενέκης

 Χρίστος Χριστόφιας Σωτήρης Ιωάννου

 Φωτεινή Τσιρίδου Ανδρέας Αποστόλου

 Δημήτρης Δημητρίου Μαρίνος Μουσιούττας

 Ονούφριος Κουλλά

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 16 και 23 Μαΐου και στις 6 Ιουνίου 2023. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, των συνδικαλιστικών οργανώσεων Συνομοσπονδία Εργαζομένων Κύπρου (ΣΕΚ), Παγκύπρια Ομοσπονδία Ανεξαρτήτων Συνδικαλιστικών Οργανώσεων (ΠΟΑΣΟ) και Παγκύπρια Συντεχνία «Ισότητα», καθώς και των εργοδοτικών οργανώσεων Ομοσπονδία Εργοδοτών και Βιομηχάνων (ΟΕΒ), Κυπριακό Εμπορικό και Βιομηχανικό Επιμελητήριο (ΚΕΒΕ) και Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ).

Οι συνδικαλιστικές οργανώσεις Παγκύπρια Εργατική Ομοσπονδία (ΠΕΟ), Δημοκρατική Εργατική Ομοσπονδία Κύπρου (ΔΕΟΚ), Παγκύπρια Συντεχνία Δημοσίων Υπαλλήλων (ΠΑΣΥΔΥ) και Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σκοπός του νομοσχεδίου είναι η τροποποίηση του περί Κατωτάτου Ορίου Μισθών Νόμου, ώστε να επέλθει αύξηση των προβλεπόμενων στον υφιστάμενο νόμο ποινών και μετατροπή τους από λίρες σε ευρώ.

 Ειδικότερα, με τις πρόνοιες του υπό εξέταση νομοσχεδίου ως αυτό αρχικά κατατέθηκε στη Βουλή προβλέπονται μεταξύ άλλων τα ακόλουθα:

1. Αύξηση του ύψους του μέγιστου προστίμου που δύναται να επιβληθεί σε εργοδότη σε περίπτωση μη καταβολής μισθού σε εργοδοτούμενο συμφώνα με το σχετικό διάταγμα για το κατώτατο όριο μισθού από εκατό λίρες σε πέντε χιλιάδες ευρώ και σε περίπτωση μη συμμόρφωσής του μετά την καταδίκη του από είκοσι πέντε λίρες σε πενήντα ευρώ για κάθε ημέρα παράβασης.
2. Μετατροπή από λίρες σε ευρώ του ύψους του μέγιστου προστίμου που δύναται να επιβληθεί σε περίπτωση μη τήρησης από τον εργοδότη μητρώου μισθών αναφορικά με τους εργοδοτουμένους του για τους οποίους εφαρμόζεται το διάταγμα για τον κατώτατο μισθό.

Στο πλαίσιο της συζήτησης του υπό αναφορά νομοσχεδίου στην επιτροπή ο εκπρόσωπος του Υπουργείου Εργασίας και Κοινωνικών Ασφαλίσεων ανέφερε ότι οι προβλεπόμενες στην υφιστάμενη νομοθεσία ποινές για παραβάσεις των διατάξεων του διατάγματος που καθορίζει τον κατώτατο μισθό κρίνονται αναχρονιστικές και συνεπώς με τις προτεινόμενες ρυθμίσεις επιδιώκεται ο εκσυγχρονισμός τους με την αύξηση του ύψους τους, ώστε αυτές να καταστούν αποτελεσματικές, αναλογικές και αποτρεπτικές. Ο ίδιος εκπρόσωπος επισήμανε παράλληλα ότι το προτεινόμενο ανώτατο ύψος ποινών συνάδει με το αντίστοιχο ύψος ποινών που προβλέπεται σε άλλες συναφείς νομοθεσίες που διέπουν τις εργασιακές σχέσεις.

Οι εκπρόσωποι των συνδικαλιστικών οργανώσεων ΣΕΚ και Παγκύπρια Συντεχνία «Ισότητα» συμφώνησαν με τους σκοπούς και τις επιδιώξεις του υπό εξέταση νομοσχεδίου και παράλληλα σημείωσαν την ανάγκη αποτελεσματικής εφαρμογής του διατάγματος για τον κατώτατο μισθό προς όφελος των εργαζομένων.

Ο εκπρόσωπος της εργοδοτικής οργάνωσης ΟΕΒ συμφώνησε με την ανάγκη εκσυγχρονισμού των προβλεπόμενων στον υφιστάμενο νόμο ποινών, ωστόσο εξέφρασε την άποψη ότι οι προτεινόμενες με το νομοσχέδιο ποινές για παραβάσεις του διατάγματος για τον κατώτατο μισθό κρίνονται ως αυστηρές και ως εκ τούτου ο ίδιος εισηγήθηκε τη μείωσή τους. Συναφώς, ο ίδιος υποστήριξε ότι η αποτελεσματική συμμόρφωση των εργοδοτών με τις διατάξεις του εν λόγω διατάγματος επιτυγχάνεται με περαιτέρω ενίσχυση των σχετικών μηχανισμών ελέγχου και επιθεωρήσεων και όχι με την επιβολή αυστηρών προστίμων.

 Στο πλαίσιο της περαιτέρω συζήτησης του υπό εξέταση νομοσχεδίου, επιπροσθέτως των πιο πάνω ζητημάτων που τέθηκαν από εμπλεκόμενους φορείς, την επιτροπή απασχόλησαν ζητήματα που άπτονται γενικότερα της εφαρμογής των προνοιών του διατάγματος για τον κατώτατο μισθό, τα οποία μεταξύ άλλων αφορούν την αξιολόγηση της εφαρμογής του εν λόγω διατάγματος από την ημερομηνία έναρξης της ισχύος του μέχρι σήμερα, την επίδραση της εφαρμογής του διατάγματος στην αγορά εργασίας και στην οικονομία ευρύτερα, καθώς και την ανάγκη σύστασης και ενεργοποίησης της προβλεπόμενης στο εν λόγω διάταγμα επιτροπής αναπροσαρμογής κατώτατου μισθού. Συναφώς, η επιτροπή επιφυλάχθηκε να εξετάσει ενδελεχώς τα εν λόγω ζητήματα σε συνεδρία της που θα οριστεί εν ευθέτω χρόνω, αφού εγγράψει σχετικό θέμα για εξέταση με τη διαδικασία του αυτεπαγγέλτου.

 Περαιτέρω, η επιτροπή, αφού διαπίστωσε ότι με τις προτεινόμενες ρυθμίσεις εκσυγχρονίζονται ορισμένες μόνο και όχι όλες οι προβλεπόμενες στην υπό τροποποίηση νομοθεσία ποινές, κάλεσε την εκτελεστική εξουσία να εξετάσει το ενδεχόμενο αναθεώρησης όλων των προβλεπόμενων στον υφιστάμενο νόμο ποινών και ακολούθως να επανέλθει ενώπιον της επιτροπής για ολοκλήρωση της συζήτησης.

 Το Υπουργείο Εργασίας και Κοινωνικών Ασφαλίσεων, υιοθετώντας την εισήγηση της επιτροπής και σε συνεννόηση με τη Νομική Υπηρεσία της Δημοκρατίας, επανεξέτασε τις πρόνοιες του νομοσχεδίου και ετοίμασε αναθεωρημένο κείμενο αυτού, το οποίο έθεσε ενώπιον της επιτροπής για ολοκλήρωση της συζήτησης. Το αναθεωρημένο κείμενο του νομοσχεδίου, πέραν των προβλεπόμενων στο αρχικό κείμενο αυξήσεων των ποινών, προβλέπει επιπρόσθετα τα ακόλουθα:

1. Αύξηση του ύψους του μέγιστου προστίμου που δύναται να επιβληθεί σε εργοδότη που λαμβάνει άμεσα ή έμμεσα αμοιβή για μαθητεία από εργαζόμενο υπό το καθεστώς μαθητείας ή εκπαίδευσης για τον οποίο εφαρμόζεται το διάταγμα για τον κατώτατο μισθό από εκατό λίρες σε πέντε χιλιάδες ευρώ.
2. Αύξηση του ύψους του μέγιστου προστίμου που δύναται να επιβληθεί σε πρόσωπο που παρεμποδίζει επιθεωρητή κατά την εκτέλεση των καθηκόντων του ή παραλείπει ή αρνείται να υποβάλει σε αυτόν οποιαδήποτε μισθοδοτική κατάσταση ή οποιοδήποτε μητρώο μισθών δυνάμει των διατάξεων της υφιστάμενης νομοθεσίας από είκοσι πέντε λίρες σε πέντε χιλιάδες ευρώ.
3. Αύξηση του ύψους του μέγιστου προστίμου που δύναται να επιβληθεί σε πρόσωπο που υποβάλλει ψευδή στοιχεία σε επιθεωρητή από εκατόν πενήντα λίρες σε πέντε χιλιάδες ευρώ.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, ομόφωνα εισηγείται στη Βουλή την ψήφιση του νομοσχεδίου σε νόμο όπως αυτό τροποποιήθηκε σύμφωνα με τα πιο πάνω.

9 Ιουνίου 2023

Αρ. Φακ.: 23.01.064.019-2023

ΧΚ/MC/ΕΧ